[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.3.2007

COM(2007) 129 τελικό

2007/0051 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τις στατιστικές για το κρέας και το ζωικό κεφάλαιο

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

Λόγοι που υπαγορεύουν την πρόταση και στόχοι της Οι στατιστικές για το κρέας και το ζωικό κεφάλαιο είναι σημαντικές για τη διαχείριση των αγορών της ΕΕ. Η ισχύουσα νομοθεσία έχει γίνει τόσο περίπλοκη ώστε εξετάστηκε η περίπτωση τόσο κάθετης όσο και οριζόντιας κωδικοποίησης, αλλά αυτός δεν θεωρήθηκε ο αποτελεσματικότερος τρόπος για τη βελτίωση της νομοθεσίας. Θεωρήθηκε επίσης σημαντικό να καλυφθούν οι στατιστικές για το κρέας πουλερικών παράλληλα με τις στατιστικές για το κρέας χοίρων, βοοειδών και αιγοπροβάτων. Γενικό πλαίσιο Η παρούσα πρόταση ευθυγραμμίζεται με τους στόχους βελτίωσης της νομοθεσίας, απλούστευσης και μείωσης της επιβάρυνσης των απαντώντων. |

Υφιστάμενες διατάξεις Η παρούσα πρόταση έχει ως σκοπό την απλούστευση των ισχυουσών διατάξεων και την προσαρμογή τους στις νέες ανάγκες της Ευρωπαϊκής Ένωσης. Συνεπώς, οι ισχύουσες νομοθετικές πράξεις, ήτοι η οδηγία 93/23/ΕΟΚ του Συμβουλίου της 1ης Ιουνίου 1993 σχετικά με τη διεξαγωγή στατιστικών ερευνών στον τομέα της παραγωγής χοίρων, η οδηγία 93/24/ΕΟΚ του Συμβουλίου της 1ης Ιουνίου 1993 σχετικά με τη διεξαγωγή στατιστικών ερευνών στον τομέα παραγωγής βοοειδών και η οδηγία 93/25/ΕΟΚ του Συμβουλίου της 1ης Ιουνίου 1993 για τη διεξαγωγή στατιστικών ερευνών στα κράτη μέλη στον τομέα της παραγωγής αιγοπροβάτων, πρέπει να καταργηθούν. |

Συνοχή με τις άλλες πολιτικές και στόχους της Ένωσης Οι στατιστικές τις οποίες αφορά η παρούσα πρόταση είναι σημαντικές για τη διαχείριση και την αξιολόγηση της κοινής γεωργικής πολιτικής. Ο προτεινόμενος κανονισμός είναι σύμφωνος με τη νέα πολιτική προσέγγιση της Επιτροπής για την απλούστευση της νομοθεσίας και τη βελτίωση των νομοθετικών ρυθμίσεων, όπως αυτή περιγράφεται στις ανακοινώσεις της 14ης Νοεμβρίου 2006 σχετικά με τη «στρατηγική επισκόπηση του προγράμματος για τη βελτίωση της νομοθεσίας στην Ευρωπαϊκή Ένωση»[1] και «για τη μείωση του φόρτου απάντησης, την απλούστευση της διαδικασίας και τον καθορισμό προτεραιοτήτων στον τομέα των κοινοτικών στατιστικών»[2], είναι δε μία από τις δράσεις προτεραιότητας που προσδιορίζονται στο παράρτημα III της ανακοίνωσης της 24ης Ιανουαρίου 2007 σχετικά με ένα «πρόγραμμα δράσης για τη μείωση του διοικητικού φόρτου στην Ευρωπαϊκή Ένωση»[3]. |

Διαβουλεύσεις με τα ενδιαφερόμενα μέρη και εκτίμηση αντικτύπου |

Διαβουλεύσεις με τα ενδιαφερόμενα μέρη |

Μέθοδοι διαβούλευσης, κύριοι τομείς-στόχοι και γενικά χαρακτηριστικά των συνομιλητών Η πρόταση συζητήθηκε με τους παραγωγούς στοιχείων (εκπροσώπους των Εθνικών Στατιστικών Υπηρεσιών) και τις υπηρεσίες της Επιτροπής (ΓΔ AGRI) μέσω των ομάδων εργασίας και της μόνιμης επιτροπής γεωργικών στατιστικών (SCAS). |

Σύνοψη των απαντήσεων και τρόπος με τον οποίο ελήφθησαν υπόψη Η παρούσα πρόταση είναι προϊόν εντατικών διαπραγματεύσεων μεταξύ όλων των ενδιαφερόμενων μερών. |

Συγκέντρωση και χρησιμοποίηση εμπειρογνωμοσύνης |

Σχετική εμπειρογνωμοσύνη Οι εθνικοί εκπρόσωποι κατά τις συνεδριάσεις της ομάδας εργασίας «Στατιστικές για τα ζωικά προϊόντα» της Eurostat ήταν εμπειρογνώμονες με γνώση της υπάρχουσας νομοθεσίας και των εθνικών συστημάτων συλλογής και κατάρτισης στατιστικών για τα ζωικά προϊόντα. Στους υπαλλήλους της Επιτροπής συμπεριλαμβάνονταν εμπειρογνώμονες για θέματα ανάλυσης πολιτικής. |

Κυριότεροι οργανισμοί/εμπειρογνώμονες που έλαβαν μέρος στις διαβουλεύσεις Οι εμπειρογνώμονες προέρχονταν από τις Εθνικές Στατιστικές Υπηρεσίες και τη ΓΔ AGRI. Η μόνιμη επιτροπή γεωργικών στατιστικών και η ομάδα εργασίας της «Στατιστικές για τα ζώα» έλαβαν ενεργό μέρος και γνωμοδότησαν σχετικά. |

Σύνοψη των συμβουλών που ελήφθησαν και αξιοποιήθηκαν Υπήρξε ιδιαίτερα θετική και ενθαρρυντική ανταπόκριση. Δεν αναφέρθηκε η ύπαρξη δυνητικά σοβαρών κινδύνων με μη αναστρέψιμες συνέπειες. |

Εφόσον η παρούσα πρόταση απλουστεύει σημαντικά την ισχύουσα νομοθεσία, δεν εντοπίστηκαν κίνδυνοι. |

Mέσα που χρησιμοποιήθηκαν για τη δημοσιοποίηση των συμβουλών των εμπειρογνωμόνων Τα έγγραφα εργασίας και τα πρακτικά των συνεδριάσεων της SCAS και της ομάδας εργασίας είναι διαθέσιμα μέσω του CIRCA. |

Εκτίμηση αντικτύπου Η παρούσα πρόταση απλουστεύει την ισχύουσα νομοθεσία. Δεν κρίθηκε σκόπιμη η διενέργεια ενημερωτικής εκστρατείας και η παροχή οικονομικών κινήτρων. |

Νομικά στοιχεία της πρότασης |

Συνοπτική παρουσίαση της προτεινόμενης ενέργειας Σκοπός του παρόντος κανονισμού είναι η παροχή από τα κράτη μέλη της ΕΕ στατιστικών για το ζωικό κεφάλαιο (δύο φορές ανά έτος για τα χοιροειδή και τα βοοειδή και ετησίως για τα προβατοειδή και τα αιγοειδή), μηνιαίων στατιστικών σχετικά με τις σφαγές (καθαρό βάρος κεφαλής και σφαγίου χοιροειδών, βοοειδών, προβατοειδών, αιγοειδών και πουλερικών), καθώς και προβλέψεων σχετικά με την παραγωγή κρέατος (χοιρινό κρέας, βοδινό κρέας, πρόβειο και αίγειο κρέας). Νομική βάση Το άρθρο 285 της συνθήκης για την ίδρυση της Ευρωπαϊκής Κοινότητας αποτελεί τη νομική βάση για τις κοινοτικές στατιστικές. Το Συμβούλιο, αποφασίζοντας με τη διαδικασία της συναπόφασης, θεσπίζει μέτρα για την παραγωγή στατιστικών, εφόσον τούτο απαιτείται για την εκτέλεση των δραστηριοτήτων της Κοινότητας. Το ίδιο άρθρο καθορίζει τις απαιτήσεις που αφορούν την παραγωγή των κοινοτικών στατιστικών και απαιτεί τη συμμόρφωσή τους με τα πρότυπα αμεροληψίας, αξιοπιστίας, αντικειμενικότητας, επιστημονικής ανεξαρτησίας, σχέσης κόστους-αποτελεσματικότητας και στατιστικού απορρήτου. |

Αρχή της επικουρικότητας |

Οι στόχοι της παρούσας πρότασης, συγκεκριμένα η θέσπιση κοινού πλαισίου για τη συστηματική παραγωγή κοινοτικών στατιστικών για το ζωικό κεφάλαιο και την παραγωγή κρέατος, δεν μπορούν να επιτευχθούν επαρκώς από τα κράτη μέλη. Μπορούν να επιτευχθούν καλύτερα σε κοινοτικό επίπεδο βάσει κοινοτικής νομοθετικής πράξης, επειδή μόνο η Επιτροπή μπορεί να συντονίσει την απαραίτητη εναρμόνιση των στατιστικών πληροφοριών σε κοινοτικό επίπεδο, ενώ η συλλογή των στοιχείων και η κατάρτιση συγκρίσιμων στατιστικών για το ζωικό κεφάλαιο και την παραγωγή κρέατος μπορούν να οργανωθούν από τα κράτη μέλη. Συνεπώς, η Κοινότητα μπορεί να λάβει εν προκειμένω μέτρα, σύμφωνα με την αρχή της επικουρικότητας η οποία προβλέπεται στο άρθρο 5 της Συνθήκης. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους. Σύμφωνα με την αρχή της αναλογικότητας, ο παρών κανονισμός περιορίζεται στα ελάχιστα απαιτούμενα για την επίτευξη του στόχου του και δεν υπερβαίνει τα αναγκαία όρια για το σκοπό αυτό. Ο παρών κανονισμός δεν προσδιορίζει τους μηχανισμούς συλλογής στοιχείων για κάθε κράτος μέλος, αλλά απλώς καθορίζει τα στοιχεία που πρέπει να παρέχονται ούτως ώστε να εξασφαλίζεται εναρμονισμένη διάρθρωση και χρονοδιάγραμμα. Τα κράτη μέλη δεν είναι υποχρεωμένα να τροποποιήσουν τα διοικητικά τους συστήματα που αφορούν την παραγωγή στατιστικών για το κρέας και το ζωικό κεφάλαιο. Το μόνο νέο σημείο που προτείνεται για τη συλλογή στοιχείων στον παρόντα κανονισμό είναι για τα πουλερικά, το οποίο εφαρμόζεται ήδη σε επίπεδο ΕΕ στο πλαίσιο συμφωνίας κυρίων. |

Η απαίτηση για στατιστικές αντί για τα αποτελέσματα ερευνών, η μειωμένη συχνότητα υποβολής ορισμένων στοιχείων και η δυνατότητα μεγαλύτερης χρήσης πηγών διαφορετικών από τις έρευνες (π.χ. διοικητικών πηγών) αναμένεται να μειώσουν την οικονομική και διοικητική επιβάρυνση των εθνικών αρχών. |

Επιλογή μέσων |

Προτεινόμενο νομικό μέσο: κανονισμός. Άλλα μέσα δεν θα ήταν κατάλληλα για τους ακόλουθους λόγους. Η επιλογή του κατάλληλου μέσου εξαρτάται από το νομοθετικό σκοπό. Λόγω των αναγκών παροχής στοιχείων σε ευρωπαϊκό επίπεδο, η τάση για τις κοινοτικές στατιστικές είναι να χρησιμοποιούνται κανονισμοί αντί για οδηγίες ως βασικές πράξεις. Είναι προτιμότερος ο κανονισμός επειδή θεσπίζει τις ίδιες νομοθετικές διατάξεις για όλη την Κοινότητα και δεν επιτρέπει στα κράτη μέλη να τις εφαρμόσουν ατελώς ή επιλεκτικά. Ο κανονισμός έχει άμεση ισχύ, πράγμα που σημαίνει ότι δεν χρειάζεται να μεταφερθεί στο εθνικό δίκαιο. Αντίθετα, οι οδηγίες, οι οποίες αποσκοπούν στην εναρμόνιση των εθνικών νομοθεσιών, είναι δεσμευτικές για τα κράτη μέλη ως προς τους στόχους τους, αλλά αφήνουν στις εθνικές αρχές την επιλογή της μορφής και των μεθόδων που θα χρησιμοποιήσουν για την επίτευξη των εν λόγω στόχων. Πρέπει εξάλλου να μεταφερθούν στο εθνικό δίκαιο. Η χρήση κανονισμού ευθυγραμμίζεται με άλλες στατιστικές νομοθετικές πράξεις οι οποίες έχουν εκδοθεί από το 1997 και μετά. |

Δημοσιονομικές επιπτώσεις |

Η πρόταση δεν έχει επιπτώσεις στον κοινοτικό προϋπολογισμό. |

Προσθετεσ πληροφοριεσ |

Απλούστευση |

Η πρόταση προβλέπει απλούστευση της νομοθεσίας και απλούστευση των διοικητικών διαδικασιών τόσο για τις δημόσιες αρχές (κοινοτικές η εθνικές) όσο και για τον ιδιωτικό τομέα. |

Η μειωμένη ανάλυση των στοιχείων κατά περιφέρειες και κατά μέγεθος κοπαδιών, η μειωμένη συχνότητα των ερευνών για τα χοιροειδή, οι εξαιρέσεις που χορηγούνται στα κράτη μέλη με πληθυσμούς ζώων μικρότερους από ορισμένα κατώτατα όρια και οι εναρμονισμένες προθεσμίες διαβίβασης θα απλουστεύσουν τις εργασίες των κοινοτικών και εθνικών υπηρεσιών. |

Η χρήση διοικητικών πηγών αντί ερευνών θα μειώσει την επιβάρυνση των απαντώντων. |

Η πρόταση περιλαμβάνεται στο πρόγραμμα εργασίας και στο νομοθετικό πρόγραμμα της Επιτροπής με τα στοιχεία ESTAT/2007/002. |

Κατάργηση υφιστάμενων νομοθετικών διατάξεων Η έγκριση της πρότασης θα οδηγήσει σε κατάργηση υφιστάμενων νομοθετικών διατάξεων. |

Ευρωπαϊκός Οικονομικός Χώρος Η προτεινόμενη νομοθετική πράξη αφορά θέμα του ΕΟΧ και πρέπει, επομένως, να επεκταθεί στον Ευρωπαϊκό Οικονομικό Χώρο. |

1. .

2007/0051 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τις στατιστικές για το κρέας και το ζωικό κεφάλαιο

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285 παράγραφος 1,

την πρόταση της Επιτροπής[4],

Αποφασίζοντας με τη διαδικασία του άρθρου 251 της Συνθήκης[5],

Εκτιμώντας τα ακόλουθα:

(1) Η οδηγία 93/23/ΕΟΚ του Συμβουλίου της 1ης Ιουνίου 1993 σχετικά με τη διεξαγωγή στατιστικών ερευνών στον τομέα της παραγωγής χοίρων[6], η οδηγία 93/24/ΕΟΚ του Συμβουλίου της 1ης Ιουνίου 1993 σχετικά με τη διεξαγωγή στατιστικών ερευνών στον τομέα παραγωγής βοοειδών[7] και η οδηγία 93/25/ΕΟΚ του Συμβουλίου της 1ης Ιουνίου 1993 για τη διεξαγωγή στατιστικών ερευνών στα κράτη μέλη στον τομέα της παραγωγής αιγοπροβάτων[8] έχουν τροποποιηθεί πολλές φορές. Επειδή απαιτούνται ήδη περαιτέρω τροποποιήσεις και απλουστεύσεις, θα πρέπει, για λόγους σαφήνειας, οι πράξεις αυτές να αντικατασταθούν, σύμφωνα με τη νέα πολιτική προσέγγιση της Επιτροπής για την απλούστευση της κοινοτικής νομοθεσίας και τη βελτίωση των νομοθετικών ρυθμίσεων.

(2) Για να εξασφαλιστεί η σωστή διαχείριση της κοινής γεωργικής πολιτικής, ιδίως όσον αφορά τις αγορές χοιρινού, βοδινού, μοσχαρίσιου, πρόβειου και αίγειου κρέατος, καθώς και κρέατος πουλερικών, η Επιτροπή απαιτεί την τακτική υποβολή στοιχείων σχετικά με τις τάσεις του ζωικού κεφαλαίου και της παραγωγής χοιρινού, βοδινού, μοσχαρίσιου, πρόβειου και αίγειου κρέατος, καθώς και κρέατος πουλερικών.

(3) Ο κανονισμός (ΕΟΚ) αριθ. 571/88 του Συμβουλίου της 29ης Φεβρουαρίου 1988 για τη διοργάνωση κοινοτικών ερευνών σχετικά με τη διάρθρωση των γεωργικών εκμεταλλεύσεων[9] προβλέπει πρόγραμμα κοινοτικών ερευνών για την παροχή στατιστικών σχετικά με τη διάρθρωση των γεωργικών εκμεταλλεύσεων έως το 2007.

(4) Σύμφωνα με τον κανονισμό (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τη θέσπιση μιας κοινής ονοματολογίας των εδαφικών στατιστικών μονάδων (NUTS)[10], όλες οι στατιστικές των κρατών μελών που διαβιβάζονται στην Επιτροπή και οι οποίες ταξινομούνται ανά εδαφικές μονάδες θα πρέπει να χρησιμοποιούν την ταξινόμηση NUTS. Συνεπώς, προκειμένου να καταρτίζονται συγκρίσιμες περιφερειακές στατιστικές, οι εδαφικές μονάδες θα πρέπει να καθορίζονται σύμφωνα με την ταξινόμηση NUTS.

(5) Για την καλύτερη εφαρμογή του παρόντος κανονισμού, απαιτείται στενή συνεργασία μεταξύ των κρατών μελών και της Επιτροπής, ειδικότερα μέσω της μόνιμης επιτροπής γεωργικών στατιστικών η οποία συστάθηκε με την απόφαση 72/279/ΕΟΚ του Συμβουλίου[11].

(6) Τα μέτρα για την παραγωγή στατιστικών που προβλέπονται στον παρόντα κανονισμό είναι απαραίτητα για την εκτέλεση των δραστηριοτήτων της Κοινότητας. Δεδομένου ότι ο σκοπός του παρόντος κανονισμού, δηλαδή η δημιουργία ενός κοινού πλαισίου για τη συστηματική παραγωγή κοινοτικών στατιστικών για το κρέας και το ζωικό κεφάλαιο, δεν μπορεί να επιτευχθεί επαρκώς από τα κράτη μέλη και μπορεί, συνεπώς, να επιτευχθεί καλύτερα σε κοινοτικό επίπεδο, η Κοινότητα μπορεί να θεσπίσει μέτρα, σύμφωνα με την αρχή της επικουρικότητας, που ορίζεται στο άρθρο 5 της Συνθήκης. Σύμφωνα με την αρχή της αναλογικότητας, που ορίζεται στο ίδιο άρθρο, ο παρών κανονισμός δεν υπερβαίνει τα αναγκαία για την επίτευξη του σκοπού του όρια.

(7) Ο κανονισμός (ΕΚ) αριθ. 322/97 του Συμβουλίου της 17ης Φεβρουαρίου 1997 σχετικά με τις κοινοτικές στατιστικές[12] παρέχει πλαίσιο αναφοράς για τις διατάξεις του παρόντος κανονισμού. Ειδικότερα, απαιτεί συμμόρφωση με τα πρότυπα αμεροληψίας, αξιοπιστίας, αντικειμενικότητας, επιστημονικής ανεξαρτησίας, σχέσης κόστους-αποτελεσματικότητας και στατιστικού απορρήτου.

(8) Τα μέτρα που απαιτούνται για την εφαρμογή του παρόντος κανονισμού πρέπει να θεσπίζονται σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[13].

(9) Ειδικότερα, θα πρέπει να ανατεθεί στην Επιτροπή η αρμοδιότητα να καθορίζει τους όρους υπό τους οποίους θα εγκρίνει το περιεχόμενο των εκθέσεων για την ποιότητα και θα αναπροσαρμόζει τα παραρτήματα. Δεδομένου ότι πρόκειται για μέτρα γενικής εμβέλειας που αποβλέπουν στην τροποποίηση μη ουσιωδών στοιχείων του παρόντος κανονισμού ή στη συμπλήρωσή του με την προσθήκη νέων μη ουσιωδών στοιχείων, τα μέτρα αυτά πρέπει να εγκρίνονται σύμφωνα με την κανονιστική διαδικασία με έλεγχο που προβλέπεται στο άρθρο 5α της απόφασης 1999/468/ΕΚ του Συμβουλίου.

(10) Ζητήθηκε η γνώμη της μόνιμης επιτροπής γεωργικών στατιστικών,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αντικείμενο

Σκοπός του παρόντος κανονισμού είναι να θεσπίσει ένα κοινό πλαίσιο για τη συστηματική παραγωγή κοινοτικών στατιστικών για το ζωικό κεφάλαιο και την παραγωγή κρέατος, ειδικότερα δε:

- στατιστικών για το ζωικό κεφάλαιο χοίρων, βοοειδών και αιγοπροβάτων·

- στατιστικών για τη σφαγή χοίρων, βοοειδών, αιγοπροβάτων και πουλερικών·

- προβλέψεων για την παραγωγή κρέατος χοίρων, βοοειδών και αιγοπροβάτων.

Άρθρο 2

Ορισμοί

Οι ορισμοί για τους σκοπούς του παρόντος κανονισμού παρατίθενται στο παράρτημα I.

ΤΜΗΜΑ I

Άρθρο 3

Κάλυψη

2. Τα κράτη μέλη παράγουν στατιστικές σχετικά με τον αριθμό χοιροειδών, βοοειδών, προβατοειδών και αιγοειδών που εκτρέφονται στις γεωργικές εκμεταλλεύσεις εντός της επικράτειάς τους.

3. Τα κράτη μέλη που διεξάγουν δειγματοληπτικές έρευνες καλύπτουν επαρκείς γεωργικές εκμεταλλεύσεις σε ποσοστό τουλάχιστον 95% του συνολικού πληθυσμού, όπως ορίστηκε με την τελευταία έρευνα σχετικά με τη διάρθρωση των γεωργικών εκμεταλλεύσεων.

Άρθρο 4

Συχνότητα και περίοδος αναφοράς

4. Οι στατιστικές για το ζωικό κεφάλαιο των χοιροειδών παράγονται δύο φορές ανά έτος, με αναφορά σε μία ημέρα το Μάιο/Ιούνιο και σε μία ημέρα το Νοέμβριο/Δεκέμβριο. Τα κράτη μέλη των οποίων ο πληθυσμός των χοιροειδών είναι μικρότερος από 3 εκατομμύρια κεφάλια μπορούν να παράγουν τις εν λόγω στατιστικές μόνο μία φορά ανά έτος, με αναφορά σε μία ημέρα το Νοέμβριο/Δεκέμβριο.

5. Οι στατιστικές για το ζωικό κεφάλαιο των βοοειδών παράγονται δύο φορές ανά έτος, με αναφορά σε μία ημέρα το Μάιο/Ιούνιο και σε μία ημέρα το Νοέμβριο/Δεκέμβριο. Τα κράτη μέλη των οποίων ο πληθυσμός των βοοειδών είναι μικρότερος από 1,5 εκατομμύριο κεφάλια μπορούν να παράγουν τις εν λόγω στατιστικές μόνο μία φορά ανά έτος, με αναφορά σε μία ημέρα το Νοέμβριο/Δεκέμβριο.

6. Οι στατιστικές για το ζωικό κεφάλαιο των προβατοειδών παράγονται μία φορά ανά έτος, με αναφορά σε μία ημέρα το Νοέμβριο/Δεκέμβριο, από τα κράτη μέλη των οποίων ο πληθυσμός των προβατοειδών είναι τουλάχιστον 500.000 κεφάλια.

7. Οι στατιστικές για το ζωικό κεφάλαιο των αιγοειδών παράγονται μία φορά ανά έτος, με αναφορά σε μία ημέρα το Νοέμβριο/Δεκέμβριο, από τα κράτη μέλη των οποίων ο πληθυσμός των αιγοειδών είναι τουλάχιστον 500.000 κεφάλια.

Άρθρο 5

Κατηγορίες

Οι στατιστικές για το ζωικό κεφάλαιο παράγονται για τις κατηγορίες που παρατίθενται στο παράρτημα II του παρόντος κανονισμού.

Άρθρο 6

Απαιτήσεις ακρίβειας

8. Τα κράτη μέλη που διεξάγουν δειγματοληπτικές έρευνες λαμβάνουν τα απαραίτητα μέτρα ώστε τα αποτελέσματα των εθνικών ερευνών, κατόπιν παρέκτασης, να πληρούν τις απαιτήσεις ακρίβειας που προβλέπονται στο παράρτημα III του παρόντος κανονισμού.

9. Η Επιτροπή μπορεί να επιτρέψει στα κράτη μέλη να χρησιμοποιούν πηγές διαφορετικές από τις έρευνες σε δεόντως αιτιολογημένες περιπτώσεις.

10. Σε περίπτωση χρησιμοποίησης πηγών διαφορετικών από τις έρευνες, τα κράτη μέλη εξασφαλίζουν ότι η ακρίβεια είναι τουλάχιστον ίση με την ακρίβεια που απαιτείται στην περίπτωση των ερευνών.

Άρθρο 7

Προθεσμίες διαβίβασης

11. Τα κράτη μέλη ενημερώνουν την Επιτροπή σχετικά με τις στατιστικές για το ζωικό κεφάλαιο πριν από:

12. τις 15 Σεπτεμβρίου του ίδιου έτους για τις στατιστικές του Μαΐου/Ιουνίου·

13. τις 15 Φεβρουαρίου του επόμενου έτους για τις στατιστικές του Νοεμβρίου/Δεκεμβρίου.

14. Τα κράτη μέλη ενημερώνουν την Επιτροπή σχετικά με τις οριστικές στατιστικές για το ζωικό κεφάλαιο πριν από:

15. τις 15 Οκτωβρίου του ίδιου έτους για τις στατιστικές του Μαΐου/Ιουνίου·

16. την 1η Απριλίου του επόμενου έτους για τις στατιστικές του Νοεμβρίου/Δεκεμβρίου.

Άρθρο 8

Περιφερειακές στατιστικές

Οι στατιστικές του Νοεμβρίου/Δεκεμβρίου ταξινομούνται με βάση τις εδαφικές μονάδες NUTS 2, οι οποίες ορίζονται στον κανονισμό (ΕΚ) αριθ. 1059/2003. Κατ’ εξαίρεση, μπορούν να παρέχονται μόνο με βάση τις εδαφικές μονάδες NUTS 1 για τη Γερμανία και το Ηνωμένο Βασίλειο.

ΤΜΗΜΑ II

ΣΤΑΤΙΣΤΙΚΕΣ ΣΧΕΤΙΚΑ ΜΕ ΤΙΣ ΣΦΑΓΕΣ

Άρθρο 9

Κάλυψη

Τα κράτη μέλη παράγουν στατιστικές σχετικά με τον αριθμό και το καθαρό βάρος σφαγίου των χοιροειδών, βοοειδών, προβατοειδών, αιγοειδών και πουλερικών που σφάζονται στα σφαγεία της επικράτειάς τους και το κρέας των οποίων κρίνεται κατάλληλο για κατανάλωση από τον άνθρωπο. Παρέχουν επίσης εκτιμήσεις των σφαγών εκτός σφαγείων, έτσι ώστε οι στατιστικές να περιλαμβάνουν όλα τα χοιροειδή, βοοειδή, προβατοειδή, αιγοειδή και πουλερικά που σφάζονται στην επικράτειά τους.

Άρθρο 10

Συχνότητα και περίοδος αναφοράς

17. Οι στατιστικές σχετικά με τις σφαγές στα σφαγεία παράγονται μηνιαίως από κάθε κράτος μέλος. Η περίοδος αναφοράς είναι ο ημερολογιακός μήνας.

18. Οι στατιστικές σχετικά με τις σφαγές εκτός σφαγείων παράγονται ετησίως από κάθε κράτος μέλος. Η περίοδος αναφοράς είναι το ημερολογιακό έτος.

Άρθρο 11

Κατηγορίες

Οι στατιστικές σχετικά με τις σφαγές παράγονται για τις κατηγορίες που προβλέπονται στο παράρτημα IV του παρόντος κανονισμού.

Άρθρο 12

Προθεσμίες διαβίβασης

Τα κράτη μέλη ενημερώνουν την Επιτροπή για τις στατιστικές σχετικά με τις σφαγές εντός 60 ημερών μετά την περίοδο αναφοράς.

ΤΜΗΜΑ III

ΠΡΟΒΛΕΨΕΙΣ ΣΧΕΤΙΚΑ ΜΕ ΤΗΝ ΠΑΡΑΓΩΓΗ ΚΡΕΑΤΟΣ

Άρθρο 13

Κάλυψη

Τα κράτη μέλη χρησιμοποιούν τις στατιστικές που αναφέρθηκαν στα τμήματα I και II και άλλες διαθέσιμες πληροφορίες, για να καταρτίζουν προβλέψεις σχετικά με την προσφορά χοιροειδών, βοοειδών, προβατοειδών και αιγοειδών. Η εν λόγω προσφορά εκφράζεται ως η ακαθάριστη εγχώρια παραγωγή, η οποία αντιστοιχεί στον αριθμό των χοιροειδών, βοοειδών, προβατοειδών και αιγοειδών που εσφάγησαν συν το ισοζύγιο ενδοκοινοτικού και εξωτερικού εμπορίου ζώντων ζώων των ειδών αυτών.

Άρθρο 14

Συχνότητα και περίοδος αναφοράς

19. Οι προβλέψεις για τα χοιροειδή και τα βοοειδή καταρτίζονται δύο φορές ανά έτος από κάθε κράτος μέλος.

20. Οι προβλέψεις για τα προβατοειδή καταρτίζονται μία φορά ανά έτος από τα κράτη μέλη των οποίων ο πληθυσμός των προβατοειδών είναι τουλάχιστον 500.000 κεφάλια.

21. Οι προβλέψεις για τα αιγοειδή καταρτίζονται μία φορά ανά έτος από τα κράτη μέλη των οποίων ο πληθυσμός των αιγοειδών είναι τουλάχιστον 500.000 κεφάλια.

22. Οι προβλέψεις καλύπτουν τέσσερα τρίμηνα για το χοιροειδή, τρία εξάμηνα για τα βοοειδή και δύο εξάμηνα για τα αιγοπρόβατα.

Άρθρο 15

Κατηγορίες

Οι προβλέψεις παράγονται για τις κατηγορίες που παρατίθενται στο παράρτημα V του παρόντος κανονισμού.

Άρθρο 16

Προθεσμίες διαβίβασης

Τα κράτη μέλη ενημερώνουν την Επιτροπή για τις προβλέψεις σχετικά με την παραγωγή κρέατος πριν από:

- τις 15 Φεβρουαρίου για τις προβλέψεις από τον Ιανουάριο μέχρι το τέλος του τέταρτου τριμήνου του τρέχοντος έτους για τα χοιροειδή, μέχρι το τέλος του πρώτου εξαμήνου του επόμενου έτους για τα βοοειδή και μέχρι το τέλος του δεύτερου εξαμήνου του τρέχοντος έτους για τα αιγοπρόβατα·

- τις 15 Σεπτεμβρίου για τις προβλέψεις από τον Ιούλιο του τρέχοντος έτους μέχρι το τέλος του δεύτερου τριμήνου του επόμενου έτους για τα χοιροειδή και μέχρι το τέλος του δεύτερου εξαμήνου του επόμενου έτους για τα βοοειδή.

ΤΜΗΜΑ IV

ΓΕΝΙΚΕΣ ΔΙΑΤΑΞΕΙΣ

Άρθρο 17

Εκθέσεις

23. Τα κράτη μέλη ενημερώνουν την Επιτροπή για κάθε μεθοδολογική ή άλλη αλλαγή που θα μπορούσε να επηρεάσει σημαντικά τις στατιστικές, το αργότερο εντός τριών μηνών μετά την έναρξη ισχύος της εν λόγω αλλαγής.

24. Τα κράτη μέλη υποβάλλουν στην Επιτροπή ανά τριετία, και για πρώτη φορά δώδεκα μήνες μετά την έκδοση του παρόντος κανονισμού, εκθέσεις για την ποιότητα όσον αφορά τις στατιστικές για το ζωικό κεφάλαιο, τις στατιστικές σχετικά με τις σφαγές και τις προβλέψεις σχετικά με την παραγωγή κρέατος. Το περιεχόμενο των εν λόγω εκθέσεων για την ποιότητα καθορίζεται από την Επιτροπή σύμφωνα με τη διαδικασία που αναφέρεται στο άρθρο 19 παράγραφος 2.

25. 3. Λαμβάνεται υπόψη η αρχή ότι κάθε πρόσθετο κόστος και επιβάρυνση πρέπει να περιορίζονται εντός ευλόγων ορίων.

Άρθρο 18

Μέτρα εφαρμογής

26. Τα ακόλουθα αναγκαία μέτρα για την εκτέλεση του παρόντος κανονισμού θεσπίζονται σύμφωνα με τη διαδικασία που αναφέρεται στο άρθρο 19 παράγραφος 2:

α) ορισμός του περιεχομένου των εκθέσεων για την ποιότητα τις οποίες πρέπει να υποβάλλουν τα κράτη μέλη (άρθρο 17 παράγραφος 2)·

β) τροποποιήσεις των παραρτημάτων.

27. Λαμβάνεται υπόψη η αρχή ότι τα οφέλη της επικαιροποίησης πρέπει να είναι σημαντικότερα από το κόστος της, καθώς και η αρχή ότι κάθε πρόσθετο κόστος και επιβάρυνση δεν πρέπει να υπερβαίνουν ένα εύλογο όριο.

Άρθρο 19

Διαδικασία επιτροπής

28. Η Επιτροπή επικουρείται από τη μόνιμη επιτροπή γεωργικών στατιστικών, η οποία συστάθηκε με το άρθρο 1 της απόφασης 72/279/ΕΟΚ του Συμβουλίου.

29. Όταν γίνεται παραπομπή στην παρούσα παράγραφο, εφαρμόζονται το άρθρο 5α παράγραφοι 1 έως 4 και το άρθρο 7 της απόφασης 1999/468/ΕΚ, τηρουμένων των διατάξεων του άρθρου 8 της εν λόγω απόφασης.

Άρθρο 20

Κατάργηση

30. Οι οδηγίες 93/23/ΕΟΚ, 93/24/ ΕΟΚ και 93/25/ ΕΟΚ του Συμβουλίου καταργούνται.

31. Οι παραπομπές που γίνονται στις καταργούμενες οδηγίες θεωρούνται παραπομπές στον παρόντα κανονισμό.

Άρθρο 21

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται από την 1η Ιανουαρίου 2008.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ I

Ορισμοί

Για τους σκοπούς του παρόντος κανονισμού νοούνται ως:

α) « γεωργική εκμετάλλευση »: όπως ορίζεται στον κανονισμό (ΕΟΚ) αριθ. 571/88 του Συμβουλίου∙

β) « δειγματοληπτική έρευνα »: όπως ορίζεται στον κανονισμό (ΕΟΚ) αριθ. 571/88 του Συμβουλίου∙

γ) « χοιροειδή »: οικόσιτα ζώα του είδους Sus ∙

δ) « βοοειδή »: οικόσιτα ζώα των ειδών Bos taurus , Bubalus bubalus και Beefalo ∙

ε) κατηγορίες βοοειδών:

Παράρτημα II | Παραρτήματα IV και V |

Μοσχάρια | Βοοειδή με βάρος ζώντος ζώου έως 300 kg και τα οποία δεν έχουν ακόμη μόνιμα δόντια |

Μοσχάρια που προορίζονται για σφαγή | Βοοειδή ηλικίας κάτω του ενός έτους που προορίζονται για σφαγή ως μοσχάρια |

Ταύροι | Μη ευνουχισμένα αρσενικά βοοειδή που δεν περιλαμβάνονται στα μοσχάρια |

Βόδια | Ευνουχισμένα αρσενικά βοοειδή που δεν περιλαμβάνονται στα μοσχάρια |

Δαμαλίδες | Θηλυκά βοοειδή ηλικίας δύο ετών και άνω τα οποία δεν έχουν ακόμη γεννήσει | Θηλυκά βοοειδή τα οποία δεν έχουν ακόμη γεννήσει και δεν περιλαμβάνονται στα μοσχάρια |

Δαμαλίδες που προορίζονται για σφαγή | Δαμαλίδες που εκτρέφονται για την παραγωγή κρέατος |

Άλλες δαμαλίδες | Δαμαλίδες που εκτρέφονται για αναπαραγωγή και προορίζονται να αντικαταστήσουν γαλακτοπαραγωγές ή άλλες αγελάδες |

Αγελάδες | Θηλυκά βοοειδή τα οποία έχουν γεννήσει (συμπεριλαμβανομένων εκείνων ηλικίας κάτω των δύο ετών) | Θηλυκά βοοειδή τα οποία έχουν γεννήσει |

Γαλακτοπαραγωγές αγελάδες | Αγελάδες οι οποίες εκτρέφονται αποκλειστικά ή κυρίως για την παραγωγή γάλακτος για κατανάλωση από τον άνθρωπο ή/και για την παραγωγή γαλακτοκομικών προϊόντων, συμπεριλαμβανομένων των αγελάδων που προορίζονται για σφαγή (ανεξάρτητα από το αν παχύνθηκαν ή όχι μεταξύ του τελευταίου γαλακτισμού τους και της σφαγής) |

Άλλες αγελάδες | Αγελάδες άλλες από τις γαλακτοπαραγωγές, στις οποίες πιθανώς περιλαμβάνονται αγελάδες έλξης |

στ) « προβατοειδή »: οικόσιτα ζώα του είδους Ovis ∙

ζ) κατηγορίες προβατοειδών:

Προβατίνες και μικρές προβατίνες που βρίσκονται σε φάση ζευγαρώματος : θηλυκά του είδους των προβατοειδών που έχουν ήδη γεννήσει τουλάχιστον μία φορά καθώς και αυτά που έχουν ζευγαρώσει για πρώτη φορά.

Γαλακτοπαραγωγές προβατίνες : προβατίνες που εκτρέφονται αποκλειστικά ή κυρίως για την παραγωγή γάλακτος, το οποίο προορίζεται για ανθρώπινη κατανάλωση ή/και για την παραγωγή γαλακτοκομικών προϊόντων. Συμπεριλαμβάνονται και οι γαλακτοπαραγωγές προβατίνες μετατροπής (ανεξάρτητα από το αν παχύνθηκαν ή όχι μεταξύ του τελευταίου γαλακτισμού τους και της σφαγής).

Άλλες προβατίνες : προβατίνες άλλες από τις γαλακτοπαραγωγές προβατίνες.

Αμνοί (αρνιά) : νεαρά αρσενικά ή θηλυκά πρόβατα ηλικίας κάτω των δώδεκα μηνών.

η) « αιγοειδή »: οικόσιτα ζώα του είδους Capra ∙

θ) « πουλερικά »: οικόσιτα ζώα των ειδών Gallus domesticus (κοτόπουλα), Meleagris (γαλοπούλες), Anas (πάπιες) και Anser anser dom (χήνες), μεταξύ άλλων. Άλλα πουλερικά μπορεί, για παράδειγμα, να περιλαμβάνουν οικόσιτα ζώα των ειδών Coturnix (ορτύκια), Phasianus (φασιανοί), Numida meleagris dom (φραγκόκοτες), Colombinae (περιστέρια) και Struthio camelus (στρουθοκάμηλοι). Δεν περιλαμβάνονται εδώ τα πτηνά που εκτρέφονται σε περιφραγμένους χώρους για κυνήγι και όχι με σκοπό την παραγωγή κρέατος∙

ι) « σφάγιο »: το σώμα ζώου έπειτα από σφαγή και καθαρισμό·

ια) « καθαρό βάρος σφαγίου »:

- για τα χοιροειδή είναι το βάρος του κρύου σφαγίου, είτε ολόκληρο είτε διαιρεμένο στο ήμισυ κατά μήκος της μεσαίας γραμμής, μετά την αφαίρεση του αίματος, των εντοσθίων, της γλώσσας, του τριχώματος, των οπλών, των γεννητικών οργάνων, του περινεφρικού λίπους, των νεφρών και του διαφράγματος·

- για τα βοοειδή είναι το βάρος του κρύου σφαγίου μετά την αφαίρεση του δέρματος, του αίματος, των εντοσθίων, των εξωτερικών γεννητικών οργάνων, των άκρων στο ύψος του καρπού και του ταρσού, της κεφαλής, της ουράς, των νεφρών και του περινεφρικού λίπους, καθώς και των μαστών·

- για τα αιγοπρόβατα είναι το βάρος του κρύου σφαγίου μετά την αφαίρεση του αίματος, του δέρματος, των εντοσθίων και της κεφαλής (στο επίπεδο της ατλαντοϊνιακής άρθρωσης), των ποδιών (στο επίπεδο των καρπομετακάρπιων ή ταρσομετατάρσιων αρθρώσεων), της ουράς (μεταξύ του έκτου και του έβδομου ουραίου σπονδύλου), καθώς και των γεννητικών οργάνων και των μαστών·

- για τα πουλερικά είναι το βάρος του κρύου σφαγίου μετά την αφαίρεση του αίματος, του πτερώματος και των εντοσθίων· περιλαμβάνει τα εντόσθια του πουλερικού, με εξαίρεση το φουά γκρα.

ιβ) « σφαγείο »: επίσημα καταχωρισμένη και εγκεκριμένη μονάδα που χρησιμοποιείται για τη σφαγή και τον καθαρισμό ζώων, των οποίων το κρέας προορίζεται για κατανάλωση από τον άνθρωπο.

32. ΠΑΡΑΡΤΗΜΑ II

Κατηγορίες που εφαρμόζονται στις στατιστικές για το ζωικό κεφάλαιο

Χοιροειδή:

χοιρίδια με βάρος ζώντος ζώου κατώτερο των 20 kg

χοίροι με βάρος ζώντος ζώου ίσο ή ανώτερο των 20 kg αλλά κατώτερο των 50 kg

χοίροι προς πάχυνση, όπου συμπεριλαμβάνονται οι αποσυρθέντες (από την παραγωγή) κάπροι και οι αποσυρθέντες (από την παραγωγή) θηλυκοί χοίροι με βάρος ζώντος ζώου:

ίσο ή ανώτερο των 50 kg αλλά κατώτερο των 80 kg

ίσο ή ανώτερο των 80 kg αλλά κατώτερο των 110 kg

110 kg ή περισσότερο

χοίροι αναπαραγωγής με βάρος ζώντος ζώου ίσο ή ανώτερο των 50 kg:

κάπροι

θηλυκοί χοίροι που έχουν ζευγαρώσει, εκ των οποίων:

θηλυκοί χοίροι που έχουν ζευγαρώσει για πρώτη φορά

άλλοι θηλυκοί χοίροι, εκ των οποίων:

μικροί θηλυκοί χοίροι που δεν έχουν ακόμη ζευγαρώσει

Βοοειδή:

βοοειδή ηλικίας κάτω του ενός έτους:

μοσχάρια που προορίζονται για σφαγή

άλλα:

άρρενα

θήλεα

βοοειδή ηλικίας μεταξύ ενός και δύο ετών:

άρρενα

θήλεα:

ζώα που προορίζονται για σφαγή

άλλα

βοοειδή ηλικίας δύο ετών και άνω:

άρρενα

θήλεα:

δαμαλίδες:

δαμαλίδες που προορίζονται για σφαγή

άλλες

αγελάδες:

γαλακτοπαραγωγές αγελάδες

άλλες

βουβαλίδες:

βουβαλίδες αναπαραγωγής

άλλες βουβαλίδες

Προβατοειδή:

προβατίνες και μικρές προβατίνες που βρίσκονται σε φάση ζευγαρώματος:

γαλακτοπαραγωγές προβατίνες και μικρές προβατίνες που βρίσκονται σε φάση ζευγαρώματος

άλλες προβατίνες και μικρές προβατίνες που βρίσκονται σε φάση ζευγαρώματος

άλλα προβατοειδή

Αιγοειδή:

αίγες που έχουν ήδη γεννήσει και αίγες που έχουν ζευγαρώσει:

αίγες που έχουν ήδη γεννήσει

αίγες που έχουν ζευγαρώσει για πρώτη φορά

άλλα αιγοειδή

ΠΑΡΑΡΤΗΜΑ III

Απαιτήσεις ακρίβειας

Στην περίπτωση των ερευνών σχετικά με το ζωικό κεφάλαιο, τα σφάλματα δειγματοληψίας για τα αποτελέσματα κάθε κράτους μέλους δεν υπερβαίνουν (με διάστημα εμπιστοσύνης 68%):

α) το 2% του συνολικού αριθμού χοιροειδών (5% όταν ο πληθυσμός των χοιροειδών είναι μικρότερος από 1.000.000 κεφάλια)·

β) το 1% του συνολικού αριθμού βοοειδών (5% όταν ο πληθυσμός των βοοειδών είναι μικρότερος από 1.000.000 κεφάλια)·

γ) το 1,5% του συνολικού αριθμού αγελάδων (5% όταν ο πληθυσμός των αγελάδων είναι μικρότερος από 500.000 κεφάλια)·

δ) το 2% του συνολικού αριθμού αιγοπροβάτων (5% όταν ο πληθυσμός των αιγοπροβάτων είναι μικρότερος από 1.000.000 κεφάλια).

ΠΑΡΑΡΤΗΜΑ IV

Κατηγορίες που εφαρμόζονται στις στατιστικές για τη σφαγή

Χοιροειδή: χωρίς περαιτέρω ταξινόμηση

Βοοειδή:

μοσχάρια

δαμαλίδες

αγελάδες

ταύροι

βόδια

Προβατοειδή:

αμνοί (αρνιά)

άλλα

Αιγοειδή: χωρίς περαιτέρω ταξινόμηση

Πουλερικά:

κοτόπουλα

γαλοπούλες

πάπιες

ΠΑΡΑΡΤΗΜΑ V

Κατηγορίες που εφαρμόζονται στις προβλέψεις σχετικά με την παραγωγή κρέατος

Χοιροειδή: χωρίς περαιτέρω ταξινόμηση

Βοοειδή:

μοσχάρια

δαμαλίδες

αγελάδες

ταύροι και βόδια

Προβατοειδή: χωρίς περαιτέρω ταξινόμηση

Αιγοειδή: χωρίς περαιτέρω ταξινόμηση

[1] Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, COM(2006) 689 τελικό: «Στρατηγική επισκόπηση του προγράμματος για τη βελτίωση της νομοθεσίας στην Ευρωπαϊκή Ένωση».

[2] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο «για τη μείωση του φόρτου απάντησης, την απλούστευση της διαδικασίας και τον καθορισμό προτεραιοτήτων στον τομέα των κοινοτικών στατιστικών», COM(2006) 693 τελικό.

[3] Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, COM(2007) 23 τελικό: «Πρόγραμμα δράσης για τη μείωση του διοικητικού φόρτου στην Ευρωπαϊκή Ένωση».

[4] ΕΕ C […] της […], σ. […].

[5] ΕΕ C […] της […], σ. […].

[6] ΕΕ L 149 της 21.6.1993, σ. 1. Οδηγία όπως τροποποιήθηκε τελευταία με τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

[7] ΕΕ L 149 της 21.6.1993, σ. 5. Οδηγία όπως τροποποιήθηκε τελευταία με τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

[8] ΕΕ L 149 της 21.6.1993, σ. 10. Οδηγία όπως τροποποιήθηκε τελευταία με τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

[9] ΕΕ L 56 της 2.3.1988, σ. 1. Κανονισμός όπως τροποποιήθηκε τελευταία με τον κανονισμό (EΚ) αριθ. 204/2006 της Επιτροπής (ΕΕ L 34 της 7.2.2006, σ. 3).

[10] ΕΕ L 154 της 21.6.2003, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. /2007 της Επιτροπής (ΕΕ L , … 2007, σ. ).

[11] ΕΕ L 179 της 7.8.1972, σ. 1.

[12] ΕΕ L 52 της 22.2.1997, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1882/2003 (ΕΕ L 284 της 31.10.2003, σ. 1).

[13] ΕΕ L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ.11).